OBRAZLOŽITVENI MEMORANDUM

V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb te direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.

Madžarska je z dopisom, ki ga je Komisija evidentirala 25. februarja 2021, zaprosila za dovoljenje za nadaljnjo uporabo ukrepa, ki odstopa od točke (a) člena 26(1) ter členov 168 in 168a direktive o DDV, in omejitev pravice do odbitka DDV za zakup nekaterih osebnih vozil, ki se ne uporabljajo izključno za poslovne namene. Prošnji je priložila poročilo, ki vključuje pregled odstotka, predvidenega za omejitev pravice do odbitka.

V skladu s členom 395(2) direktive o DDV je Komisija z dopisi z dne 7. septembra 2021 o prošnji Madžarske obvestila druge države članice. Komisija je z dopisom z dne 8. aprila 2021 Madžarsko uradno obvestila, da ima vse informacije, potrebne za presojo prošnje.

1.OZADJE PREDLOGA

•Razlogi za predlog in njegovi cilji

Člena 168 in 168a direktive o DDV določata, da ima davčni zavezanec pravico do odbitka DDV, obračunanega pri nakupih, opravljenih za namene obdavčljivih transakcij. Člen 26(1)(a) navedene direktive vsebuje zahtevo, da je treba obračunati DDV, kadar se blago, ki je del poslovnih sredstev podjetja, uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti, če je bila za tako blago dana pravica do celotnega ali delnega odbitka DDV. Ta sistem omogoča izterjavo prvotno odbitega DDV v zvezi z zasebno rabo.

Pri uporabi tega sistema se pojavijo težave v primeru osebnih avtomobilov, saj je težko določiti mejo med zasebno in poslovno rabo. Kadar se vodijo evidence, sta podjetje in uprava z vodenjem in preverjanjem teh evidenc dodatno obremenjena.

V skladu s členom 395 direktive o DDV lahko države članice uvedejo ukrepe, ki odstopajo od določb direktive o DDV, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom, če jih je odobril Svet.

Madžarska ima trenutno na podlagi Izvedbenega sklepa Sveta (EU) 2018/1493 dovoljenje, da pravico do odbitka DDV, plačanega za izdatke, upravičene do odbitka, v zvezi z zakupom osebnih avtomobilov, ki se ne uporabljajo izključno za poslovne namene, omeji na 50 % in da davčne zavezance oprosti obveznosti, da neposlovno rabo takih osebnih avtomobilov obravnavajo kot storitve za plačilo. Osebni avtomobili, ki jih zajema ukrep, so motorna vozila, zasnovana predvsem za prevoz največ devetih oseb, pri čemer bruto masa vozila ne presega pet ton. Vozila za prevoz blaga, vozila za posebne namene (tj. vozila z dvigali, gasilska vozila, vozila za prevoz betona), vozila za prevoz desetih ali več oseb, traktorji in priklopniki so izključeni iz omejitve pravice do odbitka DDV in se obravnavajo v skladu z običajnimi pravili. Davčni zavezanci, ki ne želijo uporabiti omejitve odbitka v višini 50 %, temveč odbitek DDV do deleža dejanske poslovne uporabe, to lahko storijo, če imajo podrobna dokazila o poslovni rabi zakupljenih vozil. Ta izvedbeni sklep Sveta preneha veljati 31. decembra 2021.

Madžarska je zaprosila za podaljšanje dovoljenja, da omeji začetni odbitek na določeno pavšalno odstotno stopnjo in tako podjetja razbremeni vodenja računovodskih evidenc za davek na zasebno rabo. Komisijo je obvestila, da so razlogi za podaljšanje ukrepa večinoma isti, kot so bili opisani v prejšnji prošnji. Madžarska potrjuje, da je posebni ukrep prinesel pozitivne rezultate za podjetja in davčne organe ter da še vedno obstajajo razlogi za odstopanje. V skladu s členom 5 Izvedbenega sklepa Sveta (EU) 2018/1493 je predložila tudi poročilo o odstotkovni omejitvi, določeni za odbitek DDV. Madžarska meni, da je uporabljena 50‑odstotna omejitev še vedno ustrezna. Glede na predložene podatke se je ocenjeni obseg zasebne uporabe zakupljenih službenih avtomobilov v obdobju 2016–2019 gibal med približno 43 % in 53 %. Ker ocena temelji na posrednih dokazih in predpostavkah in bi bila zato lahko previsoka, Madžarska meni, da je omejitev odbitka vstopnega DDV na 50 % najprimernejša. Poleg tega so inšpekcijski pregledi davčnega organa pokazali, da velika večina (približno 90–95 %) preverjenih davčnih zavezancev uporablja obvezni 50-odstotni odbitni delež. Po mnenju Madžarske je razlog za to očitno v tem, da so s tem oproščeni obveznosti vodenja razčlenjenih evidenc in da 50-odstotna stopnja zasebne uporabe dovolj dobro ustreza dejanskemu stanju.

Glede na pozitiven učinek posebnega ukrepa na upravno breme davkoplačevalcev in davčnih organov se predlaga, da se ukrep odstopanja odobri za dodatno omejeno obdobje, in sicer do 31. decembra 2024. Vsaki prošnji za podaljšanje bi bilo treba priložiti poročilo, ki vsebuje pregled uporabljenega odstotka, oboje pa bi bilo treba Komisiji poslati do 31. marca 2024.